Élménybeszámoló

A 2018-as Foreign Direct Investment perbeszédversenyen való részvételről olvasható a csapatunk élménybeszámolója. 
A versenynek október közepén Budapesten megrendezésre került egy előversenye, melyen a csapat képviseltetve magát. Ez volt az első komoly, kézzel fogható élményünk a versennyel kapcsolatban, hogy vajon hogy is néz ki ez valójában. Hogyan kell előadni a perbeszédeinket, melyeket már a Budapesti pre-moot előtt is sokat átdolgoztuk, hogy a lehető legjobb eredményt tudjuk elérni. Természetesen az előverseny tudott új kihívások támasztani elénk. Nyilván valóan ez elvárás is volt a számunkra egy teljesen új világba invitáló élmény tekintetében. Miután a pre-moot nyomán felszínre emelkedtek az érveléseinkkel kapcsolatos gyenge pontok, azokat még a verseny előtt volt időnk kijavítani, és tovább fejleszteni. A pre-mootról tehát azért volt fontos egy-két szót ejteni, mert az nagyban hozzájárult a csapat a versenyre történő sikeres felkészüléséhez és a versenyen való sikeres szerepléshez.

A Foreign Direct Investment moot courtnak idén Boston városában található Suffolk University adott otthont. A verseny maga November 2-től 5-éig tartott. A csapat repülővel, majd arról átszállva busszal jutott el Bostonba. A verseny előtt egy nappal érkeztünk meg Bostonba, hogy legyen egy kis időnk akklimatizálódni, átállni a helyi időre és kipihenni a hosszú utat. Igaz ugyan, hogy hosszú volt az út, azonban szerencsére nagyon jó utunk volt a repülőn. Miután megérkeztünk Bostonba kipihentük magunkat, majd délután még gyakoroltunk egyet, hogy ráhangolódjunk az első tárgyalásunkra, amelyen az alperest képviseltük.

[bookmark: _GoBack]Az első nap egy argentín csapattal szemben képviseltük az alperest az ügyben. Ez a tárgyalás mindkettőnk számára nagyon jó volt, mindketten úgy éreztük, hogy nagyon jól sikerült, olyannyira, hogy az ezt követő tárgyalásainkat is ehhez viszonyítottuk minden nap. Az első tárgyalást követően megebédeltünk, majd egy kis pihenés után részt vettünk egy – a perbeszédversenyen résztvevőknek szervezett – konferencián, mely során három – a versenyen választottbíróként is résztvevő – kiemelkedő szaktudású jogász tartott a perbeszédversenyen résztvevőknek érdekfeszítő előadásokat egy-egy témából. A konferenciát egy kora esti kis fogadás követte, mely nagyszerű alkalmat kínált a többi országból érkező joghallgatóval való megismerkedésre. Miután visszatértünk a szállásra a fogadás után, eldöntöttük, hogy annak érdekében, hogy a másnapi tárgyaláson való részvételünk is sikeres legyen, elgyakoroljuk a felperesi beszédünket. Így tehát lefekvés előtt még elgyakoroltuk a felperesi beszédet.

A második nap reggel a felperesi beszéd elgyakorlásával kezdtük a napot. Az első tárgyaláson tehát a felperesi oldalt képviseltük, majd egy ebédet követően az aznapi második tárgyalásunkon az alperest képviseltük, így még egyszer át kellett állnunk gondolkodásban a másik fél gondolkodásmódjára és érvelési struktúrájára. A második nap végén úgy éreztük, hogy ezek a tárgyalások nem sikerültek sokkal jobban, mint az első napi, így mihelyst visszaértünk a szállásra délután, újra elkezdtünk gyakorolni, hogy a következő napi tárgyalásunk még az eddigieknél is jobban sikerüljön.

A harmadik nap volt az utolsó tárgyalásunk, melyben a felperest képviseltük. Számunkra ez a tárgyalás sikerült talán a legjobban az előselejtező négy tárgyalása közül. Az elődöntőbe nem sikerült bejutnunk, de az mindenképp említésre méltó, hogy a második nap a perbeszédverseny nyertes csapata ellen mérhettük össze a tudásunkat, tapasztalatainkat. Este újabb fogadással kedveskedett a szervező egyetem, mely újabb alkalmat kínált az ismerkedésre a világ minden tájáról érkező joghallgatókkal, mely egy olyan egyedi élményt nyújtott, melyet e verseny előtt még soha nem volt lehetőségünk átélni, és amelyet nagy kár lett volna kihagyni.

A verseny utolsó napján meghallgattuk a döntő tárgyalást, mely a tekintetben volt jelentős tapasztalat, hogy milyen színvonalú az FDI perbeszédverseny. Továbbá arra is enged következtetni, hogy mi az a szint, amelyet a jövő évi versenyre való felkészülés során el szükséges érni ahhoz, hogy esélyes legyen a csapat a verseny megnyerésére. Ezeket a tapasztalatokat a csapatot a versenyre felkészítő Erdős István Tanár Úrral a versenyről való hazaérkezést követően megbeszéltük, a tanulságokat levontuk, és elkezdtük megtervezni a jövő évi felkészülést, hogy az az ideinél is hatékonyabban valósulhasson meg. A csapat egyik figyelemre méltó eredménye a felperesi memorandum értékelése volt, amely az előkelő 8. helyet szerezte meg a körülbelül 80 beadott memorandum közül.

A versenyt követően lehetőségünk volt elutazni Washingtonba, ahol meghallgathattuk az Amerikai Legfelsőbb Bíróság egyik tárgyalását és megszemlélni a Kongresszus Könyvtárát. 

Összességében ez az út a csapat tagjai számára úgy értékelhető, mint egy örök érvényű tapasztalatokkal gazdagító életélmény, hiszen magán a versenyen való részvétel olyan joganyaggal, jogterülettel ismertetett meg bennünket, mellyel a rendes egyetemi tanulmányaink során egyáltalán nem is, vagy maximum érintőlegesen találkoztunk volna. Másrészt megismerkedtünk a jogászi hivatás egyik alapvető fontosságú velejárójával, a perbeszéd előadásával, melyre a rendes egyetemi képzések keretein belül szintén nemigen adódik módunk, a verseny során pedig kiemelt jelentőséggel bírt a perbeszédek előadása. Harmad részt, alkalmunk nyílt megismerkedni külföldi joghallgatókkal, ezzel betekintést nyerve többek között a gondolkodásmódjukba és a külföldi jogi oktatás mivoltára és jellemzőire. Végül, de nem utolsó sorban pedig megállapíthatjuk, hogy a versenyre való felkészülésnek és ezen tanulási folyamatnak köszönhetően olyan tapasztalatra tettünk szert, mely a további tanulmányaink során és a jogászi hivatásunk gyakorlása során is mindig előnyünkre fog válni.
